หุ้นเช้าร่วงแล้ว 2.5 %หลุด 800 จุด
หุ้นเช้านี้ร่วงกว่า 2.5% ไหลลงหลังหลุด 800 จุดการเมืองฉุด-ต่างประเทศลบ
8 เม.ย. 2553

หุ้นเช้านี้ร่วงกว่า 2.5% ไหลลงหลังหลุด 800 จุดการเมืองฉุด-ต่างประเทศลบ
ตลาดหุ้นไทยภาคเช้าวันนี้ร่วงไปแล้วกว่า 2.5% โดยไหลลงหลังหลุดระดับ 800 จุดแล้ว หลังรัฐบาลสถานการณ์ฉุกเฉินร้ายแรงเมื่อเย็นวานนี้เพิ่มความกดดันจากปัจจัยการเมือง ขณะที่ตลาดหุ้นเอเชียอ่อนตัวลงเช้าวันนี้ หลังจากสหรัฐรายงานปริมาณการกู้ยืมเงินของผู้บริโภคลดลงมากกว่าที่คาดการณ์ไว้ รวมทั้งจากเงินเยนแข็งค่าขึ้น นอกจากนั้นราคาน้ำมันดิบเมื่อคืนปรับตัวลดลง
เมื่อเวลา 11.17 น. ดัชนี SET อยู่ที่ 801.75 จุด ลดลง 10.88 จุด (-1.34%)
และ ล่าสุดเมื่อ 11.44 น.ดัชนี SET มาอยู่ที่ 791.90 จุด ลดลง 20.73 จุด (-2.55%)
นายอภิสิทธิ์ ลิมศุภนาค ผู้ช่วยผู้อำนวยการฝ่ายวิเคราะห์หลักทรัพย์ บล.บีฟิท กล่าวว่า ตลาดหุ้นไทยเช้านี้ปรับตัวลงไปมากกว่า 10 จุด เป็นไปในทิศทางเดียวกับตลาดต่างประเทศที่ปรับตัวลง โดยตลาดหุ้นอื่นในภูมิภาคเอเชียเช้านี้ส่วนใหญ่เคลื่อนไหวอยู่ในแดนลบ 
ส่วนตลาดบ้านเรา แรงขายที่ออกมาคงเป็นผลจากความกังวลต่อความเสี่ยงที่อาจเกิดขึ้นภายหลังรัฐบาลประกาศสถานการณ์ฉุกเฉินร้ายแรง และบังคับใช้ พ.ร.ก.การบริหารราชการในสถานการณ์ฉุกเฉิน จึงทำให้นักลงทุนขายออกมาก่อน แล้วชะลอการลงทุนเพื่อรอดูสถานการณ์ทางการเมืองก่อนว่าจะมีเหตุการณ์รุนแรงเกิดขึ้นหรือไม่ 
"เช้านี้คิดว่าพวกที่ขายออกมาก่อน น่าจะเป็นพวกกองทุนเป็นหลัก รองลงมาก็มาจากพอร์ตโบรกฯ และรายย่อย ส่วนต่างชาติคงจะขายบ้างแต่ไม่น่าจะมากนัก"นายอภิสิทธิ์ กล่าว
พร้อมให้แนวรับ 795-800 จุด แนวต้าน 810-812 จุด